La Llei 23/1998, de 30 de desembre, d'estadística de Catalunya, desenvolupa la competència exclusiva de la Generalitat en l'àmbit de l'estadística, que era reconeguda com a tal en l'anterior Estatut d'autonomia de 1979 i que ha estat novament reiterada com a competència exclusiva per l'article 135 de l'Estatut d'autonomia del 2006.
Aquesta Llei estableix, amb una periodicitat quadriennal, el desenvolupament del Pla estadístic de Catalunya, definit com l'instrument d'ordenació i planificació de l'estadística d'interès de la Generalitat de Catalunya.
La Llei 2/2006, de 6 de març, del Pla estadístic de Catalunya 2006-2009, d'acord amb la seva disposició addicional primera, crea el Registre de Fitxers Estadístics adscrit a l'Institut d'Estadística de Catalunya, el qual ha d'inventariar els fitxers amb finalitats exclusivament estadístiques, referits tant a persones físiques com jurídiques, que les institucions i òrgans del Sistema Estadístic de Catalunya creïn exclusivament per elaborar estadístiques d'interès de la Generalitat de Catalunya.
Així mateix, estableix que per decret del Govern, a proposta del conseller o consellera d'Economia i Finances, s'ha de regular el Registre de Fitxers Estadístics i s'ha d'establir el procediment d'inscripció dels fitxers corresponents i la informació que s'hi ha d'incorporar.
Finalment, la Llei 13/2010, de 21 de maig, del Pla estadístic de Catalunya 2011-2014 deroga la Llei 2/2006, amb l'excepció de la disposició addicional primera, relativa a la creació del Registre de Fitxers Estadístics.
La Llei d'estadística de Catalunya regula en el capítol IV la figura del secret estadístic, al qual estan obligats totes les persones, institucions i òrgans que duen a terme estadística d'interès de la Generalitat, segons la qual les dades individuals de comunicació obligatòria no poden ser fetes públiques ni comunicades a cap persona o entitat, ni tan sols a les administracions públiques, llevat de les institucions o les entitats que també estan vinculades per l'obligació del secret estadístic i exclusivament amb la finalitat de ser usades per a operacions estadístiques.
Així mateix, estableix les condicions en què les dades subjectes a secret estadístic poden ser cedides per dur a terme estadístiques d'interès de la Generalitat a les institucions o òrgans legitimats per fer-ho, així com també als instituts d'investigació científica i als investigadors amb finalitats de recerca.
Finalment, l'article 10 estableix com una de les funcions de l'Institut d'Estadística de Catalunya (Idescat) la de vetllar per l'aplicació i la vigilància del compliment de les normes del secret estadístic en l'activitat estadística.
Així mateix, la Llei del Pla estadístic de Catalunya 2011-2014, en l'article 27, reforça les mesures perquè la cessió d'informació estadística s'adeqüi a la normativa del secret estadístic i a la Llei orgànica 15/1999, del 13 de desembre, de protecció de dades de caràcter personal, així com també amplia els criteris per a la cessió de les dades estadístiques entre les institucions i els òrgans del Sistema Estadístic de Catalunya.
El Decret del Registre de Fitxers Estadístics i de les cessions de dades sotmeses a secret estadístic estableix de forma precisa l'objecte del Registre de Fitxers Estadístics, amb la inclusió tant dels fitxers que les institucions i òrgans del Sistema Estadístic de Catalunya creïn exclusivament per elaborar estadístiques d'interès de la Generalitat de Catalunya, com també dels fitxers que disposin per a aquesta finalitat.
Aquesta ampliació natural de l'àmbit objectiu del Registre facilita l'adopció del principi de confidencialitat estadística establert en el Codi de bones pràctiques de les estadístiques europees i la recomanació de la Comissió de les Comunitats Europees, relativa a la independència, la integritat i la responsabilitat de les autoritats estadístiques i dels estats membres i de la Comunitat [COM (2005) 217 final, del 25 de maig del 2005].
D'aquesta manera, el Registre de Fitxers Estadístics es proposa conèixer, enregistrar, vetllar i controlar tota la informació individual sobre persones físiques o jurídiques residents o amb activitat a Catalunya que estan sotmeses al secret estadístic.
A la vegada, el Decret identifica l'abast dels fitxers que s'hi han d'inscriure establint les definicions corresponents, concreta el seu àmbit objectiu i subjectiu, estableix els procediments d'inscripció i la informació que cal inscriure impulsant la utilització de mitjans electrònics i telemàtics, i fixa les competències de l'Institut d'Estadística de Catalunya en relació amb la seva gestió i custòdia, publicitat dels fitxers i de la cessió de dades de fitxers registrats, suports i assistència tècnica, certificació de dades registrals i coordinació amb l'Agència Catalana de Protecció de Dades.
Així mateix, el Decret defineix els principals conceptes relacionats amb l'accessibilitat a dades sotmeses al secret estadístic, d'acord amb la legislació estadística vigent a Catalunya i la normativa comunitària, molt especialment allò que estableix el Reglament (CE) 223/2009 del Parlament i del Consell, d'11 de març de 2009, relatiu a l'estadística europea, i també amb el Reglament (CE) número 831/2002 de la Comissió, de 17 de maig de 2002, pel qual s'aplica el Reglament (CE) número 322/97 del Consell sobre l'estadística comunitària en relació amb l'accés a dades confidencials amb finalitats científiques; regula l'accés i les cessions de microdades sotmeses a secret estadístic amb finalitats estadístiques i científiques, i estableix els procediments de sol·licitud.
Finalment, el Registre de Fitxers Estadístics també es regula amb caràcter general per la Llei 30/1992, de 26 de novembre, de règim jurídic de les administracions públiques i del procediment administratiu comú i per la resta de normativa que li sigui d'aplicació.
El Decret ha estat objecte de dictamen per part del Consell de Treball, Econòmic i Social de Catalunya, i d'informe de l'Agència Catalana de Protecció de Dades
Per això, en ús de les facultats que tinc conferides, a proposta del conseller d'Economia i Finances, vist el dictamen de la Comissió Jurídica Assessora, i prèvia deliberació del Govern,
El Registre de Fitxers Estadístics creat per la Llei 2/2006, de 6 de març, del Pla estadístic de Catalunya 2006-2009, es constitueix com un Registre públic adscrit a l'Institut d'Estadística de Catalunya (Idescat), amb la finalitat d'inventariar els fitxers amb finalitats exclusivament estadístiques, referits tant a persones físiques com jurídiques, que les institucions i òrgans del Sistema Estadístic de Catalunya que estableix l'article 7 de la Llei d'estadística de Catalunya creïn o disposin exclusivament per elaborar estadístiques d'interès de la Generalitat de Catalunya.
L'objecte d'aquest Decret és regular el Registre de Fitxers Estadístics tot establint el procediment d'inscripció dels fitxers corresponents i la informació que s'hi ha d'incorporar, així com també les cessions de dades sotmeses a secret estadístic.
Als efectes d'aquest Decret i per a identificar l'abast dels fitxers que s'hi han d'inscriure s'estableixen les definicions que segueixen:
a) Fitxer estadístic: qualsevol conjunt organitzat de dades de caràcter personal de persones físiques o de dades identificatives de persones jurídiques format a conseqüència d'una actuació estadística reconeguda en els programes anuals d'actuació estadística i sotmès al secret estadístic.
b) Utilització de dades amb finalitats exclusivament estadístiques: és aquella utilització que permet, amb caràcter exclusiu, tractar dades per desenvolupar i elaborar anàlisis i resultats estadístics d'acord amb la legislació aplicable en matèria d'estadística d'interès de la Generalitat.
c) Utilització de dades amb finalitats científiques: és aquella utilització que permet tractar dades per desenvolupar i elaborar investigacions i recerques científiques d'acord amb la legislació aplicable en matèria d'estadística d'interès de la Generalitat.
d) Organisme responsable: tota persona jurídica integrant del Sistema Estadístic de Catalunya, que ha format o creat el fitxer estadístic i que decideixi sobre la finalitat, el contingut i l'ús del tractament i que consta com a organisme responsable en els programes anuals d'actuació estadística.
e) Organisme col·laborador: tota persona jurídica integrant del Sistema Estadístic de Catalunya, que consti com a tal en les actuacions estadístiques integrades en els programes anuals d'actuació estadística.
f) Organisme informador: és l'organisme designat, als efectes de la interlocució amb el Registre entre els organismes responsables i/o col·laboradors, en aquelles actuacions del programa anual d'actuació estadística dutes a terme per més d'un organisme.
g) Òrgan estadístic: òrgans de les institucions i organismes legitimats per dur a terme estadístiques d'interès de la Generalitat que tenen atribuïdes competències estadístiques i que estan subjectes al secret estadístic en els termes establerts per la Llei d'estadística de Catalunya i resta de la normativa estadística que li sigui d'aplicació.
h) Dades d'una operació de camp pròpia: aquelles dades obtingudes com a resultat d'una operació de recollida de dades específica per part de l'organisme responsable amb una finalitat exclusivament estadística, per dur a terme una actuació estadística oficial sotmesa al secret estadístic.
i) Dades d'origen estadístic: aquelles dades recollides, mitjançant una operació de camp, per organismes diferents dels que tenen la responsabilitat de dur a terme l'operació estadística.
j) Dades d'origen estadístic basades en un acte administratiu: la informació provinent d'un qüestionari, amb finalitats estadístiques, que es distribueix a l'informant, per al seu emplenament, amb motiu d'un tràmit de caràcter administratiu.
k) Observació directa de fets i fenòmens: són aquelles dades que s'obtenen com a resultat d'algun mesurament per mitjà d'instruments tècnics específics o mitjançant la constatació visual.
l) Dades d'origen administratiu: són aquelles dades recollides amb finalitat administrativa susceptibles de ser tractades estadísticament.
m) Recopilació de dades: és una forma de sistematitzar la informació amb independència de l'origen d'aquesta informació.
n) Cessió de fitxer estadístic: qualsevol revelació de dades, parcial o total, efectuada per l'organisme responsable del fitxer estadístic o per l'organisme col·laborador a una altra administració pública, així com també a un institut d'investigació científica o a un investigador.
Àmbit objectiu del Registre de Fitxers Estadístics
Han de ser objecte d'inscripció en el Registre de Fitxers Estadístics:
a) Els fitxers creats amb finalitat exclusivament estadística per institucions i òrgans del Sistema Estadístic de Catalunya, responsables d'elaborar estadístiques d'interès de la Generalitat de Catalunya com a resultat d'una operació de camp pròpia, de dades d'origen estadístic, de dades d'origen estadístic basades en un acte administratiu, que es corresponguin amb una actuació estadística inclosa en el programa anual d'actuacions estadístiques i d'acord amb la regulació del secret estadístic que fa la legislació vigent a Catalunya en matèria estadística.
Aquests fitxers han de produir una sola inscripció en el Registre, malgrat que hagin estat creats per més d'un organisme del Sistema Estadístic de Catalunya.
b) Els fitxers creats o que disposin d'informació estadística provinent d'un organisme del Sistema Estadístic de l'Estat.
c) Els fitxers estadístics, rebuts o cedits, d'una altra administració pública que s'hagin generat en el marc d'una actuació estadística d'aquesta administració pública.
Han de ser objecte d'una nova alta al Registre aquells fitxers estadístics ja inscrits, d'acord amb l'apartat 1, que hagin sofert modificacions en l'origen de les seves dades o bé modificacions substantives en el nombre i tipus de característiques en la informació que conté, i també quan les successives modificacions registrades puguin conduir a una confusió del fitxer inicialment registrat.
Han de ser objecte d'inscripció al Registre les cessions que es produeixin d'acord amb el que regula la legislació catalana vigent i de conformitat amb el Reglament (CE) 223/2009 del Parlament i del Consell, d'11 de març de 2009, relatiu a l'estadística europea, i, més concretament, amb el Reglament (CE) 831/2002, de la Comissió, de 17 de maig de 2002, pel qual s'aplica el Reglament (CE) número 322/97 del Consell, sobre l'estadística comunitària, en relació amb l'accés a dades confidencials amb finalitats científiques, i han d'incloure els supòsits:
a) Les cessions de dades de fitxers estadístics formats o creats per l'organisme responsable del fitxer, o per l'organisme col·laborador, a una altra administració pública amb finalitats exclusivament estadístiques que ja han estat registrats prèviament.
b) Les cessions de dades de fitxers estadístics inscrits al Registre realitzades per l'organisme responsable del fitxer, o per l'organisme col·laborador, a un institut d'investigació científica o a un investigador, amb finalitats científiques, sempre que s'acrediti interès legítim d'acord amb el que preveu l'article 20.
Han de ser també objecte d'inscripció en el Registre les baixes d'un fitxer quan aquest hagi perdut les prestacions en relació amb les finalitats per a les quals va ser creat, o bé quan han sofert modificacions substantives en el nombre i tipus de característiques en la informació que conté, i se segueixi el procediment establert en l'article 16.
Han de quedar fora de l'abast del Registre aquells fitxers que provinguin de dades d'origen administratiu, d'observació directa de fets i fenòmens i de recopilació de dades, així com també els fitxers estadístics obtinguts a partir de les dades d'un altre fitxer estadístic que ja ha estat inscrit prèviament.
Els organismes del Sistema Estadístic de Catalunya que intervenen en l'elaboració de l'estadística oficial estan obligats a inscriure en el Registre els ítems establerts a l'article 3.
En aquelles actuacions dutes a terme per més d'un organisme responsable o col·laborador, les inscripcions indicades en el punt anterior han de ser dutes a terme per aquell que es designi com a organisme informador.
Els organismes del Sistema Estadístic de Catalunya que no són ni responsables ni col·laboradors d'estadístiques integrades en els programes anuals d'actuació estadística estan també obligats a inscriure fitxers estadístics que rebin d'una altra administració pública.
Competències de l'Institut d'Estadística de Catalunya (Idescat)
Correspon a l'Idescat la gestió i custòdia del Registre de Fitxers Estadístics en exercici de les funcions que li han estat atorgades per la Llei d'estadística de Catalunya, articles 9 i 10, i per l'article 2 del Decret 178/2009, de 17 de novembre, d'organització i funcionament de l'Institut d'Estadística de Catalunya.
Publicitat dels fitxers i de les cessions de dades de fitxers registrats
Correspon a l'Idescat establir els mecanismes i adoptar les mesures necessàries per donar publicitat sobre els fitxers i sobre les cessions de fitxers inscrites al Registre.
Utilització de mitjans electrònics i telemàtics
Les institucions, organismes i òrgans del Sistema Estadístic de Catalunya han d'utilitzar els mitjans electrònics, informàtics i telemàtics que siguin necessaris per a l'enregistrament dels fitxers estadístics i les cessions de dades de fitxers estadístics, així com també amb l'objectiu de facilitar i agilitar les comunicacions.
Correspon a l'Idescat atendre les consultes que li formulin els organismes del Sistema Estadístic de Catalunya en relació amb l'abast dels fitxers estadístics i amb les cessions de dades de fitxers estadístics objecte de Registre.
2 Amb la finalitat d'unificar criteris entre els organismes del Sistema Estadístic de Catalunya, l'Idescat ha de portar a terme les activitats següents:
a) Realitzar formació i perfeccionament professional dirigit als òrgans del Sistema Estadístic de Catalunya sobre aspectes referents als fitxers estadístics i a les cessions de dades de fitxers estadístics.
b) Atendre per mitjans electrònics, informàtics i telemàtics, un sistema de consultes sobre l'abast dels fitxers estadístics i les cessions de dades objecte de Registre.
c) Publicar el conjunt de consultes efectuades a l'entorn dels criteris i procediments que estableix aquest Decret i informar-ne els organismes del Sistema Estadístic de Catalunya.
Coordinació amb l'Agència Catalana de Protecció de Dades
L'Idescat i l'Agència Catalana de Protecció de Dades han d'establir els mecanismes de coordinació necessaris per garantir el compliment del que preveu l'article 5.b) de la Llei 5/2002, de 19 d'abril, de l'Agència Catalana de Protecció de Dades.
Certificacions de dades registrals
En virtut del que regulen els articles 2.ll) i 7.f) del Decret d'organització i funcionament de l'Idescat, el director o la directora de l'Idescat ha de certificar el contingut de les inscripcions registrals a petició motivada dels organismes del Sistema Estadístic de Catalunya.
Procediments d'inscripció, informació que cal inscriure i requisits dels formularis
L'Idescat, un cop aprovat pel Govern el programa anual d'actuació estadística, ha d'instar d'ofici la inscripció provisional al Registre d'aquells fitxers estadístics que es creïn en el marc de les actuacions anuals.
L'Idescat ha de comunicar als organismes responsables la inscripció provisional dels fitxers estadístics al seu càrrec, els quals podran proposar les esmenes que creguin oportunes dins del termini de quinze dies hàbils.
La no-formulació d'esmenes s'entendrà com a conformitat i la inscripció passarà a ser definitiva.
Actuació a proposta d'organismes del Sistema Estadístic de Catalunya
El director o la directora de l'Idescat ha de resoldre la inscripció dels fitxers estadístics que li proposin els organismes responsables i que compleixin els requisits establerts per aquest Decret.
El director o la directora de l'Idescat ha de resoldre la inscripció de les cessions de fitxers estadístics que li siguin tramitades pels organismes responsables del Sistema Estadístic de Catalunya i que compleixin els requisits establerts per aquest Decret.
El director o la directora de l'Idescat ha de resoldre la inscripció de les cessions de fitxers estadístics que li siguin tramitades pels organismes del Sistema Estadístic de Catalunya que rebin fitxers estadístics d'una altra administració sense ser organismes responsables o col·laboradors d'actuacions estadístiques directament relacionades amb els continguts dels fitxers esmentats.
En el supòsit que les dades trameses pels organismes responsables del Sistema Estadístic de Catalunya continguin alguna mancança que impedeixi la inscripció del fitxer al Registre, l'Idescat ha de sol·licitar l'esmena corresponent i concedir un termini de deu dies hàbils per complementar-lo.
Transcorregut el termini sense que es disposi de la documentació requerida, no s'ha de procedir a la inscripció del fitxer, la qual cosa s'ha de comunicar a l'organisme responsable.
Inscripció de fitxers i publicitat
L'Idescat ha de posar a disposició dels organismes del Sistema Estadístic de Catalunya els mecanismes per a l'enregistrament de fitxers estadístics i de les cessions de dades de fitxers en el Registre, així com també per efectuar la consulta de les inscripcions efectuades.
Anualment l'Idescat ha de lliurar un informe al Parlament de Catalunya, al Consell Rector del Sistema Estadístic de Catalunya i a l'Agència Catalana de Protecció de Dades, que ha de contenir el resum anual d'inscripcions practicades al Registre.
El director o la directora de l'Idescat ha de resoldre la baixa del Registre d'aquells fitxers estadístics dels quals sigui titular l'Idescat.
Quan el titular sigui una altra institució, organisme o òrgan del Sistema Estadístic de Catalunya, la baixa d'un fitxer del Registre s'ha de dur a terme d'acord amb el procediment següent:
a) L'organisme responsable de l'actuació estadística ha de presentar la sol·licitud de baixa a l'Idescat.
b) El director o la directora de l'Idescat ha d'acordar o desestimar la baixa mitjançant una resolució, i l'ha de comunicar a l'organisme sol·licitant en el termini màxim de deu dies hàbils.
c) No es pot resoldre la baixa del fitxer estadístic fins que no hagi finalitzat la vigència de les cessions efectuades.
a) Les dades bàsiques que s'han de recollir per a la sol·licitud d'inscripció o baixa de fitxers estadístics i per a les cessions de dades de fitxers estadístics són les que s'indiquen en els annexos:
Dades per a la cessió del fitxer estadístic a institucions i òrgans del Sistema Estadístic de Catalunya.
b) Les dades bàsiques establertes en els annexos 1, 2 i 3 s'han de concretar en els corresponents formularis que s'han d'establir per resolució del director o directora de l'Idescat.
Accés a dades i cessions de dades sotmeses a secret estadístic
D'acord amb el Reglament (CE) 223/2009 del Parlament i del Consell, d'11 de març de 2009, relatiu a l'estadística europea i també amb el Reglament (CE) número 831/2002 de la Comissió, de 17 de maig del 2002, pel qual s'aplica el Reglament (CE) número 322/97 del Consell sobre l'estadística comunitària en relació amb l'accés a dades confidencials amb finalitats científiques, i d'acord amb la legislació estadística vigent a Catalunya, a continuació es defineixen els principals conceptes relacionats amb l'accessibilitat a dades sotmeses al secret estadístic.
a) Unitat estadística: unitat bàsica d'observació, és a dir, una persona física, una llar, una empresa o altres tipus d'operadors als quals fan referència les dades.
b) Identificació directa: identificació d'una unitat estadística pel seu nom o cognoms, denominació, adreça o un número d'identificació públicament accessible.
c) Identificació indirecta: identificació d'una unitat estadística per altres mitjans que els relatius a la identificació directa
d) Microdades originals: són aquells registres estadístics individuals que contenen informació confidencial obtinguts directament de l'execució d'actuacions estadístiques d'interès de la Generalitat de Catalunya o de l'Estat, o que suposin la recollida d'informació individual d'unitats estadístiques a les quals fan referència de manera que permeten una identificació directa d'aquestes unitats estadístiques.
e) Microdades confidencials: són aquelles microdades originals que s'han modificat a fi d'eliminar els identificadors directes, de manera que només permeten una identificació indirecta de les unitats estadístiques a les quals fa referència.
Per determinar si una unitat estadística és identificable, s'hauran de tenir en compte tots els mitjans adients que raonablement podria emprar un tercer per identificar una unitat estadística
f) Microdades anònimes: són aquelles microdades originals que s'han modificat a fi de reduir al mínim, d'acord amb les millors pràctiques actuals, el risc d'identificació de les unitats estadístiques a les quals fan referència.
Accés a microdades originals amb finalitats estadístiques
Les institucions i els òrgans del Sistema Estadístic de Catalunya han de poder accedir a microdades originals contingudes en els fitxers estadístics formats o emprats en el marc dels programes anuals d'actuació estadística.
La cessió de microdades originals ha de complir les condicions següents:
a) Que la cessió de dades es produeixi entre organismes responsables o col·laboradors del Sistema Estadístic de Catalunya, així com també la que es pugui produir entre aquests organismes i els investigadors o instituts d'investigació mitjançant un encàrrec de tractament de dades, ja sigui per fer una ampliació de resultats, una participació en una recerca o als efectes d'ampliar, aprofundir o analitzar resultats estadístics.
b) Que la cessió sigui necessària per dur a terme una estadística d'interès de la Generalitat o bé per a l'aprofundiment o l'ampliació de resultats estadístics oficials.
c) Que hagin estat adoptades les mesures de seguretat suficients per mantenir el secret estadístic de les dades cedides, d'acord amb el que prescriu la Llei d'estadística de Catalunya i, en particular, d'acord amb el que estableix la normativa de protecció de dades de caràcter personal.
La participació en la recerca esmentada en l'apartat a) del punt 2 anterior ha de requerir la formalització d'un protocol on s'especifiquin les condicions de la cessió entre l'organisme responsable o col·laborador, com a promotor de la investigació, amb l'investigador o institut d'investigació, com a executor.
La comunicació de la cessió de dades entre diversos organismes col·laboradors del Sistema Estadístic de Catalunya al Registre l'ha de dur a terme l'organisme informador.
Als investigadors o instituts d'investigació als quals es refereix aquest article, se'ls ha d'aplicar la regulació de l'encarregat del tractament en els termes en què s'estableix a la normativa de protecció de dades de caràcter personal.
Accés a microdades confidencials amb finalitats científiques
Els instituts d'investigació científica i els investigadors han de poder accedir a les dades confidencials amb finalitats científiques, sempre que concorrin els requisits següents:
a) Que les dades emparades pel secret estadístic no permetin una identificació directa de les persones físiques o jurídiques.
b) Que el cessionari declari que té implantades mesures tècniques i organitzatives amb l'objecte de garantir la seguretat de les dades emparades i evitar qualsevol risc de divulgació il·lícita, d'acord amb el que prescriu la Llei d'estadística de Catalunya i, en particular, d'acord amb el que estableix la normativa de protecció de dades de caràcter personal.
c) Que els organismes responsables i col·laboradors del Sistema Estadístic de Catalunya verifiquin que els sol·licitants compleixin les condicions següents:
Pertinença a òrgans inclosos en les categories establertes a l'article 3 del Reglament (CE) núm. 831/2002 de la Comissió, de 17 de maig de 2002.
Que siguin organitzacions o institucions a les quals les administracions públiques hagin contractat treballs específics d'investigació.
Que presentin un projecte de recerca en el qual s'indiqui la finalitat de la recerca i el conjunt o les tipologies de dades a les quals es vol accedir.
d) Que el cedent apliqui procediments en matèria de control de la revelació estadística, d'acord amb les millors pràctiques vigents i l'estat de la tecnologia actual, seguint les condicions mínimes establertes per l'Idescat.
Sol·licituds d'accés a microdades confidencials amb finalitats científiques
Per tal d'obtenir l'accés a microdades confidencials amb finalitats científiques s'ha de seguir el procediment següent:
a) Presentar una sol·licitud, als efectes d'acreditar l'interès legítim i el contingut bàsic del protocol dels instituts d'investigació científica o dels investigadors que s'estableixi, davant l'organisme responsable del fitxer juntament amb una proposta d'investigació detallada.
b) El cedent ha d'emetre un informe de viabilitat en el qual s'han d'avaluar els impactes sobre la privadesa de les dades que se cedeixin de conformitat amb les millors pràctiques.
Els instituts d'investigació científica i els investigadors que portin a terme una investigació i l'organisme del Sistema Estadístic de Catalunya cedent han de signar un protocol on s'han d'especificar les condicions de la cessió.
El cessionari ha de trametre al cedent una declaració de destrucció de les dades una vegada complert el termini temporal establert en les condicions de cessió.
Divulgació de microdades anònimes
L'organisme responsable o col·laborador d'una estadística d'interès de la Generalitat ha de poder divulgar conjunts de microdades anònimes de les estadístiques oficials, sempre que s'adoptin les millors pràctiques vigents per a minimitzar el risc d'identificació de les unitats estadístiques en qüestió.
Aquesta divulgació no requereix cap comunicació al Registre de Fitxers Estadístics.
Aquest Decret entrarà en vigor 20 dies després d'haver-se publicat al Diari Oficial de la Generalitat de Catalunya.
En tot cas, als efectes de registre, aquest Decret s'aplicarà als fitxers estadístics que es creïn o es disposin i a les cessions de dades de fitxers estadístics que es produeixin en el marc del Programa anual d'actuació estadística corresponent a l'any 2011 i successius.
Barcelona, 19 d'octubre de 2010
Les dades bàsiques que s'han de recollir per a la sol·licitud d'inscripció o baixa han de ser:
Programa anual d'actuació estadística (PAAE)
Periodicitat de renovació de les dades:
Procediment de recollida d'informació:
Nombre de registres del fitxer:
Dades per a la cessió del fitxer estadístic a institucions i òrgans del Sistema Estadístic de Catalunya
Les dades bàsiques que es s'han de recollir per a la inscripció de les cessions han de ser:
Les dades bàsiques que s'han de recollir per a la inscripció de les cessions a investigadors i organismes d'investigació científica han de ser: